b'\n_START_ARTICLE_\nSantjago del Estero provincija\n_START_SECTION_\nIstorija\n_START_PARAGRAPH_\nIkikolumbiniu laikotarpiu provincijos teritorijoje gyveno ind\xc4\x97n\xc5\xb3 gentys, daugiausia apjungtos ink\xc5\xb3. 1542\xc2\xa0m. \xc5\xbeemes pasiek\xc4\x97 pirmasis ispan\xc5\xb3 kolonizatorius\xc2\xa0\xe2\x80\x93 Diego de Rochas. 1553\xc2\xa0m. \xc4\xafkurtas Santjago del Estero miestas. Provincija buvo pusiaukel\xc4\x97je tarp Peru sidabro telkini\xc5\xb3 ir Buenos Airi\xc5\xb3. Ilg\xc4\x85 laik\xc4\x85 d\xc4\x97l dabartin\xc4\x97s provincijos \xc5\xbeemi\xc5\xb3 kovojo Salta ir Tukumanas. 1820\xc2\xa0m. Santjago del Estero provincija atsiskyr\xc4\x97 nuo Tukumano. 1856\xc2\xa0m. patvirtinta konstitucija. XX a. pr. kilo gin\xc4\x8dai d\xc4\x97l teritorij\xc5\xb3 su \xc4\x8ciako provincija.\n_START_SECTION_\nGeografija\n_START_PARAGRAPH_\nSantjago del Estero provincija i\xc5\xa1sid\xc4\x97s\xc4\x8diusi plynose \xc4\x8ciako lygumose. Pietuose pereina \xc4\xaf Pampas. Pietuose \xc4\xafsiterpia Kordobos kalnag\xc5\xabbrio dalis (Sierra de Sumampa, Sierra de Ambargasta). Vakaruose taip pat yra neauk\xc5\xa1t\xc5\xb3 kaln\xc5\xb3 (Pamp\xc5\xb3 kalnag\xc5\xabbriai). Teritorij\xc4\x85 i\xc5\xa1 \xc5\xa1iaur\xc4\x97s vakar\xc5\xb3 \xc4\xaf pietry\xc4\x8dius beveik lygiagre\xc4\x8diai kerta Duls\xc4\x97s ir Salado up\xc4\x97s. \xc5\xa0iaur\xc4\x97je i\xc5\xa1vystyta irigacin\xc4\x97 sistema (pagrindinis kanalas\xc2\xa0\xe2\x80\x93 Canal de Dios). Dauguma upi\xc5\xb3 sausuoju laikotarpiu i\xc5\xa1d\xc5\xbei\xc5\xabsta, susiskaido \xc4\xaf nedidelius e\xc5\xbeer\xc4\x97lius. Didelius provincijos plotus u\xc5\xbeima stovin\xc4\x8dio vandens telkiniai: tvenkiniai (R\xc3\xado Hondo), druskingi e\xc5\xbeerai (Lago de Cisnes, Lago de los Cachitos), lag\xc5\xabnos, mar\xc5\xa1os, \xc5\xa1lapyn\xc4\x97s (Ba\xc3\xb1ado de Figueroa, Ba\xc3\xb1ado de A\xc3\xb1atuya), taip pat druskos lygumos (Salinas de Ambargasta\xc2\xa0\xe2\x80\x93 provincijos pietvakariuose)._NEWLINE_Klimatas subtropinis; kontinentinis. Ry\xc5\xa1k\xc5\xabs sausasis (\xc5\xbeiem\xc4\x85) ir dr\xc4\x97gnasis (vasar\xc4\x85) sezonai. Vidutin\xc4\x97 metin\xc4\x97 oro temperat\xc5\xabra 21,5\xc2\xa0\xc2\xb0C, ta\xc4\x8diau per metus svyruoja nuo -5\xc2\xa0\xc2\xb0C iki 47\xc2\xa0\xc2\xb0C. Per metus i\xc5\xa1krenta iki 700\xc2\xa0mm krituli\xc5\xb3 (did\xc5\xbeioji dalis\xc2\xa0\xe2\x80\x93 nuo spalio iki baland\xc5\xbeio). B\xc5\xabdinga stepi\xc5\xb3 ir pusdykumi\xc5\xb3 augalija, kr\xc5\xabmynai. B\xc5\xabdingi augalai: sald\xc5\xbeiosios ceratonijos, quebracho colorado ir quebracho blanco, balamed\xc5\xbeiai ir kt.\n_START_SECTION_\nEkonomika\n_START_PARAGRAPH_\nSantjago del Estero provincijoje labiausiai i\xc5\xa1vystyta \xc5\xabkio \xc5\xa1aka\xc2\xa0\xe2\x80\x93 \xc5\xbeem\xc4\x97s \xc5\xabkis. Svarbiausios \xc5\xbeem\xc4\x97s \xc5\xabkio sritys\xc2\xa0\xe2\x80\x93 Salado ir Duls\xc4\x97s tarpupis bei iriguojama \xc5\xa1iaur\xc4\x97. Auginama medviln\xc4\x97 (20\xc2\xa0% \xc5\xa1alies produkcijos), sojos, kukur\xc5\xabzai ir svog\xc5\xabnai. Rytuose\xc2\xa0\xe2\x80\x93 gyvulininkyst\xc4\x97, kur auginamos daugiausia o\xc5\xbekos (15\xc2\xa0% \xc5\xa1alies kiekio). Svarbiausios pramon\xc4\x97s \xc5\xa1akos: medienos (300 t\xc5\xabkst. t per metus), tekstil\xc4\x97s, maisto. Vykdoma nauding\xc5\xb3 i\xc5\xa1kasen\xc5\xb3 gavyba._NEWLINE_Provincijoje yra turistini\xc5\xb3 objekt\xc5\xb3: seniausias Argentinos miestas\xc2\xa0\xe2\x80\x93 Santjago del Esteras, kuriame gausu istorini\xc5\xb3 pastat\xc5\xb3 ir muziej\xc5\xb3, Termas de Rio Ondo miestas, kuriame yra daug kar\xc5\xa1t\xc5\xb3j\xc5\xb3 versmi\xc5\xb3 gydykl\xc5\xb3 ir Copo nacionalinis parkas.'